Ο Δήμος Μαλεβιζίου διοργανώνει ένα τουρνουά Μπάσκετ 3Χ3 στο Γάζι το Σάββατο 24 και την Κυριακή 25 Σεπτεμβρίου 2022, εγκαινιάζοντας το νέο δημοτικό μίνι γήπεδο μπάσκετ στην Πλατεία Μιχαήλ Κατσαμάνη.

Ο Αντετοκουμπάκης, το εντυπωσιακό γκράφιτι του νέου γηπέδου, περιμένει μικρούς και μεγάλους σε μια μεγάλη «αθλητική γιορτή», υπό την Αιγίδα του Υφυπουργείου Αθλητισμού, σε συνδιοργάνωση με την Περιφέρεια Κρήτης και με τη στήριξη της Ελληνικής Ομοσπονδίας Καλαθοσφαίρισης και της Ένωσης Καλαθοσφαιρικών Σωματείων Κρήτης.

Δήλωσε συμμετοχή στο τουρνουά όπου εκπλήξεις, παράλληλες δράσεις και προσκεκλημένοι που έχουν αφήσει τη σφραγίδα τους στο ελληνικό μπάσκετ περιμένουν εσένα και τους φίλους σου! Σκάναρε το QR Code της αφίσας ή κάλεσε στο 6937233667 κι έλα… «καρφωτός» για καλάθια στο γήπεδο του… Αντετοκουμπάκη στο Γάζι!

Οι αγώνες 3Χ3 θα γίνουν ανά κατηγορία και για τις εξής ηλικιακές ομάδες:

Έως 12 ετών,

12 έως 15 ετών

15 έως 18 ετών

18 ετών και άνω

35 ετών και άνω

Τα εγκαίνια του νέου γηπέδου μπάσκετ του Δήμου Μαλεβιζίου θα πραγματοποιηθούν την Κυριακή 25 Σεπτεμβρίου στις 17.00. Η κατασκευή του χρηματοδοτήθηκε από το Πρόγραμμα Δημοσίων Επενδύσεων για λογαριασμό του Υφυπουργείου Αθλητισμού / Γενικής Γραμματείας Αθλητισμού, με απόφαση του Υφυπουργού Λευτέρη Αυγενάκη.